GEPF: Parlement versuim sy plig | Netwerk24
Deur Theo Stehle, Knysna 23 Junie 2019 00:15
Theo Stehle, Knysna, skryf: Dit is slegte nuus vir begunstigdes en lede van die staatsdienspensioenfonds (GEPF) dat die parlement blykbaar besluit het om nie die trustees te vra om in die openbaar verantwoording te doen vir sy 2018-jaarverslag nie.
Indien dit waar is, het die parlement sy eksterne toesigrol laat vaar.
Die aktuariële stand van die fonds, soos weerspieël in die verslag, word deur eksterne kenners betwis. Hulle het bevind dat, hoewel die korttermynfinansieringsvlak aan die vereistes voldoen, die langtermynvlak ver te kort skiet. Dit kan daarop uitloop dat die fonds oor enkele jare nie sy verpligtinge teenoor sy lede sal kan nakom nie.
Dit is gemene saak dat die Openbare Beleggingskorporasie, wat die GEPF se geld belê, swak en twyfelagtige beleggings gemaak het. Die nuutste is die belegging in Tongaat Hulett waar aandele wat op ’n stadium R80 werd was nou gedaal het tot onder R14.
Die verlies vir die GEPF is tog ooglopend. Tog word lede steeds verseker dat daar niks is om oor bekommerd te wees nie.